ລມຕ ປ້ອງກັນປະເທດ ສຫລ ແລະຈີນ ພົບປະກັນ ທີ່ ກຸງວໍຊິງຕັນ 
ລັດຖະມົນ​ຕີປ້ອງ​ກັນ​ປະ​ເທດ ສະຫະລັດ ທ່ານ Chuck Hagel ກ່າວ​ວ່າ ວໍ​ຊິງຕັນ​ມີ​ຄວາມ​ໝາຍ​ໝັ້ນ​ ຕໍ່​ການ​ “ມີ​ຄວາມ​ສຳພັນໃນ​ທາງ​ບວກ ແລະ​ສ້າງສັນ” ​ກັບຈີນ.
ລັດຖະມົນຕີປ້ອງກັນປະເທດສະຫະລັດ ແລະຈີນ ໄດ້ພົບປະກັນ ທີ່ກຸງວໍຊິງຕັນໃນວັນຈັນວານນີ້ ຊຶ່ງທັງສອງທ່ານຕ່າງກໍໃຫ້ຄໍາ ໝັ້ນສັນຍາ ທີ່ຈະເສີມຂະຫຍາຍການຮ່ວມມືທາງດ້ານທະຫານ ໃຫ້ແໜ້ນແຟ້ນຂຶ້ນ ລະຫວ່າງມະຫາອໍານາດທັງສອງ ລັດຖະມົນຕີປ້ອງກັນປະເທດສະຫະລັດທ່ານ Chuck Hagel ກ່າວວ່າ ວໍຊິງຕັນ ມີຄວາມໝາຍໝັ້ນ ຕໍ່ການ “ມີຄວາມສຳພັນ ໃນທາງບວກແລະສ້າງສັນ” ກັບຈີນ ແລະການຕິດຕໍ່ລະຫວ່າງ ກອງທັບກັບກອງທັບຂອງປະເທດທັງສອງ ແມ່ນໄດ້ມີບົດບາດ ອັນສໍາຄັນ ທ່ານ Hagel ກ່າວວ່າ “ຄວາມສຳພັນລະຫວ່າງກອງທັບກັບກອງທັບແບບຍືນຍົງ ແລະມີແກ່ນສານ ເປັນພື້ນຖານທີ່ສໍາຄັນອັນນຶ່ງຕໍ່ການມີຄວາມສຳພັນສອງຝ່າຍທີ່ເຂັ້ມແຂງ ຄູ່ຕໍາແໜ່ງຂອງທ່ານ Hagel ນາຍພົນ Chang Wanquan ກ່າວວ່າ ປັກກິ່ງຕ້ອງການ ທີ່ຈະດຳເນີນງານກ່ຽວກັບການປ້ອງກັນປະເທດກັບສະຫະລັດ ເພື່ອ “ຍົກລະດັບ ໃຫ້ສູງຂື້ນ ແບບບໍ່ເຄີຍມີມາກ່ອນ ” ແຕ່ທ່ານກໍກ່າວວ່າ ຈະຕ້ອງບໍ່ເປັນ “ຄວາມສໍາພັນທີ່ຄອບງຳໂດຍຝ່າຍໃດຝ່າຍນຶ່ງ ” ທ່ານ Chang ກ່າວວ່າ ຄວາມສຳພັນລະຫວ່າງກອງທັບສະຫະລັດກັບຈີນ ຄວນຈະອີງໃສ່ຄວາມໄວ້ເນື້ອເຊື່ອໃຈຊຶ່ງກັນແລະກັນ “ບໍ່ແມ່ນຄວາມສໍາພັນໃນຄວາມສົງໄສກັນ ” ທັງທ່ານ Hagel ແລະທ່ານ Chang ກ່າວວ່າ ກໍາລັງທະຫານໃນປະເທດທັງສອງ ຈະ ເພີ້ມການຊ້ອມລົບຮ່ວມກັນ ຮວມທັງການເຝິກຊ້ອມທາງທະເລ ໃນບໍ່ຊ້ານີ້ ຢູ່ທີ່ອ່າວ Aden ການພົບປະຂອງທ່ານ Hagel ກັບທ່ານ Chang ເປັນພາກສ່ວນນຶ່ງໃນການດຳເນີນຄວາມພະຍາຍາມຂອງສະຫະລັດ ທີ່ຈະເພັ່ງເລັງຄວາມສຳຄັນຂອງຕົນ ຫຼາຍຂຶ້ນໄປຍັງເຂດເອເຊຍ ເຖິງແມ່ນ ໃນຂະນະທີ່ກໍາລັງມີບັນຫາຂັດແຍ້ງກັນ ແລະຄວາມບໍ່ແນ່ນອນ ຢູ່ໃນພາກຕາເວັນອອກກາງຄອບງຳຫົວຂໍ້ຂ່າວຂອງໂລກ ກໍຕາມ